Damask 9. júna (TASR) - Sýrska vládnuca Strana arabskej socialistickej obrody (Baas) súhlasí s modifikáciou zákona o výnimočnom stave, ktorý je platný od roku 1963. Oznámila to dnes sýrska štátna televízia.
V jej súčasnej forme umožňuje spomenutá legislatíva svojvoľné zatknutie a postavenie osôb pred Štátny bezpečnostný súd. Politickí aktivisti sa už dlhší čas dožadujú zrušenia zákona, ktorý by sa v budúcnosti mal týkať len prípadov vážneho narušenia bezpečnosti krajiny.
Vládnuca strana bude iniciovať aj revíziu demografických údajov v provincii Hasaka, kde žije prevažná väčšina etnických Kurdov. Z približne dvoch miliónov príslušníkov tejto menšiny bola značná časť vynechaná z posledného sčítania ľudu a preto nedisponuje sýrskym štátnym občianstvom.
Na zjazde v Damasku sa vedenie Baas vyslovilo za zlepšenie vzťahov Sýrie s Washingtonom. Prvými krokmi v tomto smere by mali byť obojstranné návštevy vysokopostavených politikov, v rámci ktorých by sa obnovil konštruktívny dialóg medzi zástupcami obidvoch štátov.
Sýria sa postavila proti vojenskému ťaženiu Američanov a ich spojencov proti Iraku a nezaviazala sa k zastaveniu podpory pre protiizraelsky orientované militantné skupiny Palestínčanov, požadovaného Bielym domom.
Na druhej strane však Damask vyhovel požiadavke medzinárodného spoločenstva, vrátane USA, aby po 29 rokov trvajúcej prítomnosti čo najskôr stiahol z Libanonu všetkých svojich vojakov a pracovníkov spravodajských služieb.